Abdel Halim Hafez

Hafez
Hafez
Abdel Halim Hafez (Aabdelhalim Hafizh, en arabe عبد الحليم حافظ; Halim po les soçons), c' esteut on rlomé tchanteu edjipsyin. Il a skepyî li 21 di djun 1929 et a morou li 30 di måss 1977. 

C' est onk des pus grands tchanteus del tchanson arabe di tos les tins.

Il ataca a fé concert diviè 1954. Li prumî côp, i s' va fé xhufler, pask' i tchantéve des tchansons da sinne, et nén do rlomé tchanteu d' adon, Mohammed Abdel Wahab.

I s' fijha cnoxhe avou des tchansons patriyotikes, les prumires al revolucion da Nasser, e 1952. Ci-cial el vina schoûter mwints côps a ses concerts, li prumî côp, la k' i passéve djusse après Oum Kalthoum.

Pu i tchanta co po-z ecoraedjî l' årmêye edjipsyinne al Crijhe di Souwez (1956). Adonpwis e 1967, tins del guere des shijh djoûs. K' a divnu rade ene coûte djoye, cwand les årmêyes arabes ramassît ene dispoûslêye.

Al fén, cwand les Edjipsyins rprindît l' erive levantrece do tchenå d' Souwez e 1974. Après çoula, i tchanta po-z ecoraedjî li politike di påye avou Israyel da Sadate.

Mins li pus grosse pårt di ses tchansons, c' est des tchansons d' amour, sovint foirt peneuses. Come d' efet, i veya voltî ene comere, mins nel pola spozer, di cåze del famile del feye, des gros ritches do Caire.

I mora del bilarziôze, k' il aveut atrapé tot djonne tot pexhotant dins les cropantès aiwes di s' viyaedje, et k' il a trinné tote si veye.

 Abdelhalim eyet l' cinema 
Il a djouwé dins 16 fimes, di 1955 a 1969. Li dierin, c' esteut "Abi foq ech-charara" ("Popa al copete di l' åbe").

Gn a on fime so s' vicåreye k' a rexhou e 2006.

 Sacwantès rlomêyès tchansons 
 Tchansons patriyotikes 
 "Nasser, ya horiyya !" (Nasser, twè, l' liberté !)
 Tchansons d' amour
 "Qari'at el fenjan" (dijheuse di boune advinteure li lét dins les veres)
 "Rissala min tahat el ma (lete did dizo l' aiwe)
 "Samrae" (brune comere)